送余秘校
作者：郭祥正
朝代：宋

paragraphs: 蒼山凍雲猶未消，君騎瘦馬來飄飄。
入門下馬與我語，琅琅滿室鳴簫韶。
一官初得遭猛守，十年困辱朱顔凋。
恨無田園即長往，醉卧白日歌唐堯。
去干斗粟活妻子，誰念塵滓汙瓊瑤。
相逢太息不能已，解衣貰酒愁魂消。
紅梅零落雪霜洗，蒼雁蹭蹬狐狸蹻。
男兒功名顧有命，太公七十方漁樵。
否極泰來如覆手，闊步自此凌烟霄。
側聞丞相開東閣，肯使斯人重折腰。